訪石林葉少藴觀文二首  其一
作者：劉一止
朝代：宋

paragraphs: 卿雲覆其上，草木爭鮮新。
竹露先參差，晴曦破蕭晨。
萬石紛拱揖，静默自主賓。
似中有老仙，雲霞煥精神。
朝暮林壑間，搜抉出怪珍。
風欹青篛笠，雨墊烏角巾。
山靈指相謂，箇是夔龍身。
如何輕世累，蕭散意許真。
了知袞衣貴，未若巖石親。
功名乃棄餘，道德受咨詢。
我來追步趨，且復結勝因。
劇談到羲軒，愧此真天人。